CELEX: 32019R1140
Language: lt
Date: 2019-07-03 00:00:00
Title: 2019 m. liepos 3 d. Komisijos įgyvendinimo reglamentas (ES) 2019/1140, kuriuo nustatomi kontrolės ataskaitų ir metinių audito ataskaitų dėl finansinių priemonių, kurias pagal Europos Parlamento ir Tarybos reglamentą (ES) Nr. 1303/2013 įgyvendina EIB ir kitos tarptautinės finansų įstaigos, kurių akcininkė yra valstybė narė, modeliai

4.7.2019   
               
               
                  LT
               
               
                  Europos Sąjungos oficialusis leidinys
               
               
                  L 180/15
               
            
         KOMISIJOS ĮGYVENDINIMO REGLAMENTAS (ES) 2019/1140
         2019 m. liepos 3 d.
         kuriuo nustatomi kontrolės ataskaitų ir metinių audito ataskaitų dėl finansinių priemonių, kurias pagal Europos Parlamento ir Tarybos reglamentą (ES) Nr. 1303/2013 įgyvendina EIB ir kitos tarptautinės finansų įstaigos, kurių akcininkė yra valstybė narė, modeliai
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1303/2013, kuriuo nustatomos Europos regioninės plėtros fondui, Europos socialiniam fondui, Sanglaudos fondui, Europos žemės ūkio fondui kaimo plėtrai ir Europos jūrų reikalų ir žuvininkystės fondui bendros nuostatos ir Europos regioninės plėtros fondui, Europos socialiniam fondui, Sanglaudos fondui ir Europos jūrų reikalų ir žuvininkystės fondui taikytinos bendrosios nuostatos ir panaikinamas Tarybos reglamentas (EB) Nr. 1083/2006 (1), su pakeitimais, padarytais Reglamentu (ES, Euratomas) 2018/1046 (2), ypač į jo 40 straipsnio 1 dalies ketvirtą pastraipą,
         pasikonsultavusi su Europos struktūrinių ir investicijų fondų koordinavimo komitetu,
         kadangi:
         
                     (1)
                  
                  
                     Reglamento (ES) Nr. 1303/2013 su pakeitimais, padarytais Reglamentu (ES, Euratomas) 2018/1046, 40 straipsnio 1 dalies trečioje pastraipoje nustatytas reikalavimas, pagal kurį EIB ir kitos tarptautinės finansų įstaigos, kurių akcininkė yra valstybė narė, kartu su kiekviena mokėjimo paraiška pagal to reglamento 124 straipsnį ir Europos Parlamento ir Tarybos reglamento (ES) Nr. 1305/2013 (3) 65 straipsnį paskirtoms institucijoms turi pateikti kontrolės ataskaitą, o Komisijai ir paskirtosioms institucijoms – jų išorės auditorių parengtą metinę audito ataskaitą;
                  
               
                     (2)
                  
                  
                     siekiant užtikrinti, kad informacija, kurią EIB arba kitos tarptautinės finansų įstaigos, kurių akcininkė yra valstybė narė, turi pateikti paskirtosioms institucijoms ir Komisijai, būtų nuosekli, kokybiška ir pateikiama laiku, visų pirma atsižvelgiant į Reglamento (ES) Nr. 1303/2013 127 straipsnio 5 dalyje ir Europos Parlamento ir Tarybos reglamento (ES) Nr. 1306/2013 (4) 9 straipsnio 2 dalyje nurodytą ataskaitų pateikimo terminą, reikėtų nustatyti tiek kontrolės ataskaitos, tiek metinės audito ataskaitos standartinę formą, apimančią vienodus informacijos struktūros, pateikimo laiko ir turinio reikalavimus;
                  
               
                     (3)
                  
                  
                     kad paskirtosios institucijos galėtų atlikti savo pareigas, susijusias su tikrinimais, patikromis ir auditu, tikslinga, kad EIB arba kitos tarptautinės finansų įstaigos, kurių akcininkė yra valstybė narė, paskirtosioms institucijoms pateiktų būtinus dokumentus;
                  
               
                     (4)
                  
                  
                     siekiant užtikrinti, kad paskirtosios institucijos galėtų veiksmingai naudotis naujomis nuostatomis, kurios pagal Reglamento (ES, Euratomas) 2018/1046 282 straipsnį taikomos nuo 2018 m. rugpjūčio 2 d., šis reglamentas turėtų įsigalioti kitą dieną po jo paskelbimo Europos Sąjungos oficialiajame leidinyje,
                  
               PRIĖMĖ ŠĮ REGLAMENTĄ:
         
            1 straipsnis
            Kontrolės ataskaitos modelis
            Reglamento (ES) Nr. 1303/2013 40 straipsnio 1 dalies trečioje pastraipoje nurodyta kontrolės ataskaita rengiama pagal šio reglamento I priede pateiktą modelį.
         
         
            2 straipsnis
            Metinės audito ataskaitos modelis
            Reglamento (ES) Nr. 1303/2013 40 straipsnio 1 dalies trečioje pastraipoje nurodyta metinė audito ataskaita rengiama pagal šio reglamento II priede pateiktą modelį ir pateikiama paskirtosioms institucijoms ir Komisijai iki gruodžio 31 d. po ataskaitinių metų pabaigos.
         
         
            3 straipsnis
            Tikrinimams ir auditui reikalingi dokumentai
            EIB arba kitos tarptautinės finansų įstaigos, kurių akcininkė yra valstybė narė, paskirtosioms institucijoms pateikia visus turimus dokumentus, kurių pastarosioms reikia Reglamento (ES) Nr. 1303/2013 125 straipsnio 5 dalyje ir 127 straipsnyje bei Reglamento (ES) Nr. 1306/2013 9 straipsnyje ir 59 straipsnio 1 dalyje nustatytoms pareigoms vykdyti.
         
         
            4 straipsnis
            Įsigaliojimas
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. liepos 3 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 347, 2013 12 20, p. 320.
         
         
            (2)  2018 m. liepos 18 d. Europos Parlamento ir Tarybos reglamentas (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (OL L 193, 2018 7 30, p. 1).
         
            (3)  2013 m. gruodžio 17 d. Europos Parlamento ir Tarybos reglamentas (ES) Nr. 1305/2013 dėl paramos kaimo plėtrai, teikiamos Europos žemės ūkio fondo kaimo plėtrai (EŽŪFKP) lėšomis, kuriuo panaikinamas Tarybos reglamentas (EB) Nr. 1698/2005 (OL L 347, 2013 12 20, p. 487).
         
            (4)  2013 m. gruodžio 17 d. Europos Parlamento ir Tarybos reglamentas (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (OL L 347, 2013 12 20, p. 549).
      
      
         
            I PRIEDAS
            
               Kontrolės ataskaitos modelis
            
            
                     
                        A.
                     
                     
                        Kontrolės ataskaita, susijusi su mokėjimo paraiška Komisijai: [nuoroda] [planuojama data]
                     
                  
                     
                        B.
                     
                     
                        Valstybės narės prašymo pateikti kontrolės ataskaitą data (ne mažiau kaip du mėnesiai iki A punkte nurodomos planuojamos datos): [data]
                     
                  
                     
                        C.
                     
                     
                        Ataskaitinis laikotarpis:
                        
                                    1.
                                 
                                 
                                    Bendra mokėjimų galutiniams naudos gavėjams suma, o Reglamento (ES) Nr. 1303/2013 37 straipsnio 7 dalyje nurodytais atvejais – mokėjimų galutinių naudos gavėjų naudai suma, atskirai nurodant ESI fondų ir nacionalinius viešuosius bei privačiuosius įnašus.
                                 
                              
                                    2.
                                 
                                 
                                    Bendra suma lėšų, kurias įsipareigota skirti pagal garantijų sutartis, nepaisant to, ar garantijų sutartys dar galioja, ar jų galiojimas yra pasibaigęs, kurios skirtos galimiems nuostoliams pagal garantiją apmokėti, apskaičiuotiems pagal protingą ex ante rizikos vertinimą, taikytą atitinkamai padaugintam naujų paskolų arba kitų rizikos padalinimu grindžiamų priemonių, skirtų naujoms investicijoms į galutinius naudos gavėjus, skaičiui, atskirai nurodant ESI fondų ir nacionalinius viešuosius bei privačiuosius įnašus.
                                 
                              
                                    3.
                                 
                                 
                                    Bendra finansinės priemonės patirtų valdymo išlaidų ir (arba) sumokėtų valdymo mokesčių suma, atskirai nurodant ESI fondų ir nacionalinius viešuosius bei privačiuosius įnašus.
                                 
                              
                                    4.
                                 
                                 
                                    Investavimo strategijos arba lygiaverčių dokumentų, kaip apibrėžta finansavimo sutartyje, įgyvendinimo padėtis.
                                 
                              
                                    5.
                                 
                                 
                                    Pažangos analizė: pagal veiksmų programą įsipareigotų skirti sumų ir išmokų finansų tarpininkams dydis.
                                 
                              
                                    6.
                                 
                                 
                                    Stebėsenos veikla ir tolesni su ja susiję veiksmai.
                                 
                              
                                    7.
                                 
                                 
                                    Palūkanų ir kito pelno, priskiriamų prie finansinėms priemonėms sumokėtos ESI fondų paramos, dydis, kaip nurodyta Reglamento (ES) Nr. 1303/2013 43 straipsnyje.
                                 
                              
                                    8.
                                 
                                 
                                    Lėšų, kurios finansinėms priemonėms grąžinamos iš investicijų, arba leistų naudoti lėšų, kurias buvo įsipareigota skirti pagal garantijų sutartis, įskaitant kapitalo grąžinimą, pelną ir kitas pajamas ar uždarbį, pavyzdžiui, palūkanas, garantijų mokesčius, dividendus, kapitalo prieaugį arba visas kitas pajamas iš investicijų, kurios priskiriamos prie ESI fondų paramos, dydis, kaip nurodyta Reglamento (ES) Nr. 1303/2013 44 straipsnyje.
                                 
                              
                  Priedas. Sąrašas sandorių su galutiniais naudos gavėjais, gavusiais finansinių priemonių paramą, kurios suma turėtų atitikti 1 ir 2 punktuose nurodytas sumas, ir išsamus 3 punkte nurodytų sumų pasiskirstymas pagal finansinę priemonę.
         
      
      
         
            II PRIEDAS
            
               Metinės audito ataskaitos modelis
            
            1.   ĮVADAS
            1.1.   Išorės audito įmonės, dalyvavusios rengiant ataskaitą, pavadinimas.
            1.2.   Ataskaitinis laikotarpis (pvz., nuo N-1 metų liepos 1 d. iki N metų birželio 30 d.)
            1.3.   Finansinės (-ių) priemonės (-ių) ir (arba) įgaliojimo (-ų) ir veiksmų programos (-ų) arba kaimo plėtros programos (-ų), dėl kurių teikiama audito ataskaita, pavadinimas. Finansavimo sutarties, su kuria susijusi ataskaita, pavadinimas (toliau – finansavimo sutartis).
            2.   EIB/EIF ARBA KITŲ TARPTAUTINIŲ FINANSŲ ĮSTAIGŲ TAIKOMŲ VIDAUS KONTROLĖS SISTEMŲ AUDITAS
            EIB arba kitų tarptautinių finansų įstaigų (TFĮ), kurių akcininkė yra valstybė narė, vidaus kontrolės sistemos išorės audito rezultatai, gauti vertinant šios vidaus kontrolės sistemos struktūrą ir veiksmingumą ir apimantys šiuos elementus:
            
                        2.1.
                     
                     
                        Įgaliojimo priėmimo procedūra
                     
                  
                        2.2.
                     
                     
                        Finansų tarpininkų vertinimo ir atrankos procedūra: formalusis ir kokybės vertinimas
                     
                  
                        2.3.
                     
                     
                        Sandorių su finansų tarpininkais patvirtinimo ir atitinkamų finansavimo sutarčių pasirašymo procedūra
                     
                  
                        2.4.
                     
                     
                        Finansinių įnašų Sąjungos lygmeniu nustatytoms finansinėms priemonėms, įskaitant MVĮ iniciatyvos priemones, atveju ir ESI fondų bei ESIF derinimo atveju pagal Reglamento (ES) Nr. 1303/2013 39a straipsnį priemonės nustatymo procedūra, laikantis atitinkamuose straipsniuose (pvz., Reglamento (ES) Nr. 1303/2013 39 ir 39a straipsniuose) apibrėžtų taisyklių
                     
                  
                        2.5.
                     
                     
                        Finansų tarpininkų stebėsenos procedūros, susijusios su:
                        
                                    2.5.1.
                                 
                                 
                                    finansų tarpininkų ataskaitų teikimu;
                                 
                              
                                    2.5.2.
                                 
                                 
                                    apskaitos tvarkymu;
                                 
                              
                                    2.5.3.
                                 
                                 
                                    išmokomis galutiniams naudos gavėjams;
                                 
                              
                                    2.5.4.
                                 
                                 
                                    paramos galutiniams naudos gavėjams tinkamumu finansuoti;
                                 
                              
                                    2.5.5.
                                 
                                 
                                    finansų tarpininkų taikomais valdymo mokesčiais ir išlaidomis;
                                 
                              
                                    2.5.6.
                                 
                                 
                                    matomumo reikalavimais;
                                 
                              
                                    2.5.7.
                                 
                                 
                                    tuo, kaip finansų tarpininkai laikosi valstybės pagalbos reikalavimų, o EŽŪFKP (kuriam iš dalies taikomos valstybės pagalbos taisyklių išimtys) atveju – kaip laikomasi konkrečių šio Fondo reikalavimų, įskaitant pagalbos sumavimo taisykles, kai tinkama;
                                 
                              
                                    2.5.8.
                                 
                                 
                                    skirtingų sąlygų investuotojams taikymu, kai tinkama;
                                 
                              
                                    2.5.9.
                                 
                                 
                                    atitiktimi Reglamento (ES) Nr. 1303/2013 38 straipsnio, atnaujinto Reglamentu (ES) 2018/1046, reikalavimams dėl mokesčių.
                                 
                              
                  
                        2.6.
                     
                     
                        Iš vadovaujančiosios institucijos gautų mokėjimų tvarkymo sistemos
                     
                  
                        2.7.
                     
                     
                        Su valdymo išlaidomis ir mokesčiais susijusių sumų apskaičiavimo ir mokėjimo sistemos
                     
                  
                        2.8.
                     
                     
                        Mokėjimų finansų tarpininkams tvarkymo sistemos
                     
                  
                        2.9.
                     
                     
                        Palūkanų ir kito pelno, gautų iš ESI fondų paramos finansinėms priemonėms, tvarkymo sistemos
                     
                  Pateikus pirmąją metinę audito ataskaitą, kitose ataskaitose pagal 2.1–2.4 punktus informuojama tik apie galiojančių procedūrų ar priemonių atnaujinimą arba pakeitimus ir pateikiamas jų vertinimas, kuris bus panaudotas vėlesnėse metinėse ataskaitose.
            Pagal 2.5–2.9 punktus pranešama apie audito testų, susijusių su atitinkamomis taikomomis vidaus sistemomis ir procedūromis, rezultatus.
            
                        2.10.
                     
                     
                        Baigiant programą, be 2.1–2.9 punktuose nurodytų elementų, paskutinėje metinėje audito ataskaitoje nurodomi šie elementai:
                        
                                    2.10.1.
                                 
                                 
                                    Skirtingų sąlygų taikymo investuotojams atvejai
                                 
                              
                                    2.10.2.
                                 
                                 
                                    Dauginamasis koeficientas, kuris buvo pasiektas, palyginti su garantijų susitarimuose dėl finansinių priemonių, kuriomis teikiamos garantijos, sutartu dauginamuoju koeficientu
                                 
                              
                                    2.10.3.
                                 
                                 
                                    Kapitalizuotų palūkanų normų subsidijų arba garantijos mokesčio subsidijų suma pagal Reglamento (ES) Nr. 1303/2013 42 straipsnio 1 dalies c punktą
                                 
                              
                                    2.10.4.
                                 
                                 
                                    Kapitalizuotų valdymo išlaidų ir mokesčių suma pagal Reglamento (ES) Nr. 1303/2013 42 straipsnio 2 dalį
                                 
                              
                                    2.10.5.
                                 
                                 
                                    Programos įnašų suma, sumokėta į sąlyginio deponavimo sąskaitą pagal Reglamento (ES) Nr. 1303/2013 42 straipsnio 3 dalį
                                 
                              
                                    2.10.6.
                                 
                                 
                                    Palūkanų ir kito pelno, priskiriamų prie finansinėms priemonėms sumokėtos ESI fondų paramos, panaudojimas, kaip nurodyta Reglamento (ES) Nr. 1303/2013 43 straipsnyje.
                                 
                              
                                    2.10.7.
                                 
                                 
                                    Lėšų, kurios grąžintos finansinėms priemonėms ir priskiriamos prie ESI fondų paramos, panaudojimas iki tinkamumo finansuoti laikotarpio pabaigos ir nustatyta tų lėšų panaudojimo po tinkamumo finansuoti laikotarpio pabaigos tvarka pagal Reglamento (ES) Nr. 1303/2013 44 ir 45 straipsnius
                                 
                              
                  3.   AUDITO IŠVADOS
            3.1.   Išvada, ar išorės audito įmonė gali suteikti pagrįstą užtikrinimą dėl EIB arba kitų TFĮ, kurių akcininkė yra valstybė narė, įdiegtos vidaus kontrolės sistemos struktūros ir veiksmingumo atitikties taikomoms taisyklėms pagal kiekvieną 2 skirsnyje išvardytą elementą.
            3.2.   Atliekant auditą nustatyti faktai ir rekomendacijos
            3.1 ir 3.2 punktų informacija grindžiama audito veiksmų, nurodytų 2 skirsnyje, rezultatais ir, kai tinkama, atsižvelgiama į kitų nacionalinių arba Sąjungos audito veiksmų, susijusių su tuo pačiu finansinę priemonę įgyvendinančiu subjektu ir (arba) tuo pačiu įgaliojimu įgyvendinti finansinę priemonę, rezultatus.